Það er spenna í toppbaráttunni í úrvalsdeild karla í körfubolta. Eftir leiki gærkvöldsins eru Þór Þorlákshöfn og Njarðvík jöfn í efsta sæti deildarinnar.
Tveir leikir voru spilaði í gærkvöld. Vestri tók á móti ríkjandi Íslandsmeisturum Þórs úr Þorlákshöfn á Ísafirði. Vestri byrjaði leikinn betur en frá og með öðrum leikhluta var einstefna á vellinum. Þór var þremur stigum yfir í hálfleik og bætti svo jafnt og þétt við forystuna í seinni hálfleiknum. Að lokum unnu Þorlákshafnarbúar tuttugu stiga sigur, 101-81. Í hinum leik gærkvöldsins tóku Valsmenn á móti Njarðvík á Hlíðarenda. Aðeins einu stigi munaði á liðunum í hálfleik en eftir þriðja leikhluta var Njarðvík komin þrettán stigum yfir. Þeir unnu að lokum nokkuð sannfærandi sigur, 88-69. Þór Þorlákshöfn og Njarðvík eru eftir leik gærkvöldsins í fyrsta og öðru sæti deildarinnar með jafn mörg stig og Keflavík sem er í þriðja sæti.
Keppt var í strandblaki í fyrsta sinn á Alþjóðlegu Reykjavíkurleikunum í gærkvöld. Keppt var inni í Sandkastalanum svokallaða í Reykjavík með svokölluðu King of the court fyrirkomulagi sem snýst að um að verja sinn völl gegn áskorendum. Karlamegin voru það Spánverjarnir Antoni Burgal og Hector Gallardo sem urðu Reykjavíkurleikameistarar en kvennamegin voru það ríkjandi Íslandsmeistarar í strandblaki kvenna, Hjördís Eiríksdóttir og Thelma Dögg Grétarsdóttir sem tryggðu sér sigurinn á lokasekúndum þriðju og síðustu umferðarinnar. Áfram er keppt á Reykjavíkurleikunum í kvöld en sýnt verður beint frá keppni í Klifri á RÚV 2 klukkan 19:30.
Og Albert Guðmundsson, landsliðsmaður í knattspyrnu er genginn til liðs við ítalska úrvalsdeildarliðið Genoa. Hann hefur spilað með hollenska liðinu AZ Alkmaar síðan árið 2018 en samningur hans þar átti að renna út í sumar. Genoa spilar í ítölsku úrvalsdeildinni en er eins og er í 19. og næst síðasta sæti deildarinnar í harðri fallbaráttu.
